O BNG reivindica a colaboración entre Universidade e Concello para crear emprego - Destacadas - Bloque Nacionalista Galego de Vigo - BNG - Bloque Nacionalista Galego\nBNG de Vigo 30 Abr 2015 ás 13:42\nbng emprego universidade concello reivindica crear\nSerafín Otero mantivo unha xuntanza co reitor vigués para trasladarlle as propostas do Bloque no eido universitario, entre as que destacou a creación de bolsas municipais para o retorno da mocidade emigrada\nVigo, 30 de abril de 2015.- O candidato do BNG  Asembleas Abertas, Serafín Otero, destacou a necesidade de chegar a acordos coa Universidade de Vigo desde o Concello, especialmente en materia de emprego e de aplicación da tecnoloxía á xestión municipal. Así o manifestou tras o encontro que mantivo co seu reitor, Salustiano Mato, e no que tamén participou o candidato 5, Manuel Caride.\nEntendemos que hai que buscar a proximidade entre a Universidade e a cidade e é importante que exista colaboración entre o Concello e a Universidade sobre todo polo desenvolvemento económico da nosa cidade, destacou Serafín Otero, quen agradeceu ao reitor a súa disposición para manter o encontro.\nSegundo afirmou o candidato nacionalista temos que poñer en valor a nosa Universidade e a súa importancia, porque como vigués é un feito do que podemos presumir que estea entre as 100 primeiras do mundo, -de menos de 50 anos, apuntou o reitor ao respecto. Queremos prestar toda a colaboración posible, afirmou Otero, ao tempo que expresou a súa confianza en que a capacidade en desenvolvemento, innovación e tecnoloxía do centro académico vigués faga que en pouco tempo poda estar entre as 30 mellores do mundo.\nPrecisamente no programa do Bloque de cara ás vindeiras eleccións municipais proponse a aplicación de novas tecnoloxías á xestión dos servizos municipais e o desenvolvemento da administración electrónica. O obxecto, para o candidato nacionalista, consiste en dispor de máis medios para a participación e a información cidadá, a realización de trámites de xestión e medidas a favor da transparencia.\nRetorno da mocidade\nSerafín Otero subliñou que a colaboración entre Concello e Universidade debe ter o obxectivo de potenciar a creación do emprego, ao tratarse esta dunha das principais preocupacións na cidade. É necesario buscar que a xente que remata a súa carreira, posteriormente se poida incorporar nun posto de traballo na nosa cidade, nas empresas que temos, manifestou a respecto do forte desemprego xuvenil e a emigración forzosa da mocidade.\nO BNG vai facer un esforzo, se nos toca gobernar, conxuntamente coa Universidade para que a xente que remate as súas carreiras poida traballar en empresas ubicadas na cidade de Vigo, remarcou, ao tempo que a necesidade de ofrecer facilidades económicas á mocidade emigrante para que poida retornar. Que o Concello se involucre nesta situación nos parece imprescindible, asegurou.\nTraballo para a cidadanía\nPola súa banda, Salustiano Mato asegurou que é un pracer ter hoxe aquí ao candidato do BNG para a alcaldía de Vigo, quen destacou que para a Universidade é moi importante a relación co Concello. É fundamental, a través do Concello, facer máis e mellor o noso traballo para a cidadanía, achegarnos a ela e aportar as nosas capacidades e o noso talento á cidade e ás necesidades que ten a xente da nosa cidade, explicou.\nEstivemos falando de cómo establecer no programa que propón o BNG a relación cara a Universidade e explicamos a nosa visión, as necesidades que temos e de que maneira podemos axudar, en que canles, destacou o reitor vigués, ao tempo que agradeceu a Serafín Otero a súa sensibilidade e as propostas achegadas polo candidato, considerándoas de gran interese.\nOtero: Hoxe sería un bo día para que Muñoz explicara por que o PP destrozou tanto emprego en Vigo


8 de marzo de 2011: celebración dun Día da Muller Traballadora moi especial.\n*Celebramos o primeiro Centenario do Día da Muller Traballadora.\nO primeiro Día Internacional da Muller Traballadora celebrouse o 19 de marzo de 2011 en Alemaña, Austria, Dinamarca e Suiza, coa celebración de mítines ós que asistiron máis de un millón de persoas, e nos que se reclamaba o dereito das mulleres a votar e a ocupar cargos públicos, o dereito ó traballo, á formación profesional e á non discriminación laboral.\n*Este ano tamén celebramos o 80 aniversario do voto feminino en España, para a consecución do cal foi clave a figura de Clara Campoamor. Con tal motivo, a Fábrica da Moeda o do Timbre ten presentado unha moeda conmemorativa,realizada en prata e cobre porase en circulación o primeiro semestre do ano cun valor de 20 euros.\nMulleres anónimas e outras moi coñecidas aparecen nas páxinas destes libros para mostrarnos a súa contribución á historia.Marta Rivera firma dous libros:\n"Mi primer libro sobre ellas" e\n"Ellas hicieron historia" (Anaya)\n"La Mitad del cielo":(Perímetro)\n14 testemuñas de mulleres de todo o mundo, das que a súa forza e traballo son chaves para o desenvolvemento económico.\nAproveitamos a ocasión para compartir con vós o seguiente vídeo que dá conta non só da situación actual das mulleres no mundo, sinon tamén dos retos aos que hoxe en día debemos enfrentarnos como sociedade para recoñecer os seus méritos e darlles o lugar que gracias a éstes merecen ocupar.\nPublicado por O Crocaio de Sampaio en 20:40


Resolución do DOG nº 33 do 2019/2/15 - Xunta de Galicia\nDOG Núm. 33 Venres, 15 de febreiro de 2019 Páx. 9716\nRESOLUCIÓN do 24 de xaneiro de 2019, da Xefatura Territorial da Coruña, pola que se concede a autorización administrativa previa e de construción dunha instalación de distribución eléctrica no concello de Cedeira (expediente IN407A 2018/131-1).\nExpediente: IN407A 2018/131-1.\nPromotora: Unión Fenosa Distribución, S.A.\nDenominación da instalación: reforma do centro de transformación Caixa de Aforros.\n1. O 18 de xullo de 2018, a empresa promotora solicitou a autorización administrativa previa e a autorización administrativa de construción do proxecto de execución da dita instalación de distribución eléctrica.\n2. O proxecto non se someteu ao trámite de información pública, segundo o artigo 38 da Lei 5/2017, do 19 de outubro, de fomento da implantación de iniciativas empresariais en Galicia (DOG núm. 203, do 25 de outubro).\n3. Solicitóuselles o preceptivo informe ás distintas administracións, organismos ou, de ser o caso, empresas de servizo público ou de servizos de interese xeral afectadas. A empresa promotora manifestou a súa conformidade cos condicionados establecidos.\n4. Os servizos técnicos da xefatura territorial emitiron informe favorable sobre a dita solicitude.\n1. A Lei 24/2013, do 26 de decembro, do sector eléctrico.\n2. O Real decreto 1955/2000, do 1 de decembro, polo que se regulan as actividades de transporte, distribución, comercialización, subministración e procedementos de autorización de instalacións de enerxía eléctrica.\n3. O Real decreto 223/2008, do 15 de febreiro, polo que se aproban o Regulamento sobre condicións técnicas e garantías de seguridade en liñas eléctricas de alta tensión e as súas instrucións técnicas complementarias ITC-LAT 01 a 09.\n4. O Real decreto 337/2014, do 9 de maio, polo que se aproban o Regulamento sobre condicións técnicas e garantías de seguridade en instalacións eléctricas de alta tensión e as súas instrucións técnicas complementarias ITC-RAT 01 a 23.\n5. O Real decreto 842/2002, do 2 de agosto, polo que se aproba o Regulamento electrotécnico para baixa tensión.\n6. A Lei 5/2017, do 19 de outubro, de fomento da implantación de iniciativas empresariais en Galicia (DOG núm. 203, do 25 de outubro).\n7. As características técnicas da instalación son as seguintes:\nReforma do centro de transformación Caixa de Aforros (expediente 50.101):\n– Substitución do transformador existente por un novo de 630 kVA/20kV.\n– Substitución da aparellaxe ao aire existente por un novo conxunto de celas modulares 2L+1P con envolvente metálica e illamento SF6.\n– Instalación de novos cables ponte de MT, circuíto de disparo por sonda térmica e conexión á rede de terras interior do CT.\n– Reforma do local que aloxa o CT.\nO orzamento da instalación, segundo o proxecto, é de 24.446,01 €.\n8. No expediente consta un informe favorable dos servizos técnicos desta xefatura territorial.\nDe acordo con todo o indicado,\n1. Conceder a autorización administrativa previa e a autorización administrativa de construción á dita instalación de distribución eléctrica.\n2. A instalación executarase no prazo dun ano, contado a partir do día seguinte ao da publicación desta resolución no Diario Oficial de Galicia.\n3. Para a posta en funcionamento da instalación autorizada deberá presentar, ante esta xefatura territorial, unha solicitude coa cal achegará a seguinte documentación:\n– As declaracións de conformidade relativas ao material ou equipamento, e as certificacións ou homologacións, se procede.\n– Un certificado dod/a director/a da montaxe en que se garantirá o cumprimento das especificacións do proxecto e prescricións complementarias, se as houber, así como das regulamentacións e normas oportunas na montaxe da instalación e posta a punto.\n4. Esta aprobación outórgase sen prexuízo doutras que sexan de aplicación segundo a lexislación vixente, en especial as relativas á ordenación do territorio e ao ambiente.\nContra esta resolución, que non é definitiva en vía administrativa, poderase interpor recurso de alzada, ante o conselleiro de Economía, Emprego e Industria, no prazo dun mes contado a partir do día seguinte ao da notificación ou publicación, nos termos establecidos na Lei 39/2015, do 1 de outubro, do procedemento administrativo común das administracións públicas (BOE núm. 236, do 2 de outubro), sen prexuízo de que as persoas interesadas poidan interpor calquera outro recurso que se considere pertinente.\nA Coruña, 24 de xaneiro de 2019


Éxito rotundo na inauguración en Vigo da primeira feira vegana de Galicia - Vigo al minuto\nVegana 2021, a Primeira Feira Vegana e Sostible de Galicia, abriu as súas portas este sábado en Vigo superando as previsións de participación e asistencia. E é que máis de 120 expositores e 5.000 visitantes acudiron a esta cita que funciona como punto de encontro entre todo tipo de persoas comprometidas cun xeito de vida máis sostible.\nÁs 10 h. da mañá tivo lugar unha breve presentación a cargo das organizadoras do evento e Ana M.ª Mejías Sacaluga, concelleira de I+D e Dinamización Administrativa do Concello de Vigo, e Deputada pola provincia de Pontevedra de Novas Tecnoloxías e Desenvolvemento Empresarial. Mejías salientou a aposta da feira por propiciar un consumo máis sostible. Así mesmo, subliñou a necesidade de facer un uso correcto e eficiente dos recursos naturais para camiñar cara a un desenvolvemento sostible a nivel económico, social e ambiental.\nDegustacións, food trucks, moda, artesanía o cosmética\nOs eidos representados na feira por expositores de todo o estado, así como de Portugal, inclúen alimentación (con degustacións e food trucks nos que probar pratos irresistibles para os padais máis esixentes), cosmética, moda e calzado, artesanía e todo tipo de servizos veganos e sostibles.\nO evento complétase cunha programación que abrangue desde actividades infantís como clases de cociña, obradoiros de sostibilidade contacontos e todo tipo de xogos, ata actividades como showcookings charlas, concertos e debates dirixidas ao público adulto.\nA segunda e derradeira xornada de Vegana 2021 está en marcha domingo no IFEVI de Vigo en horario ininterrompido de 10 h. a 20 h. Xa pechada a adquisión anticipada de entradas, estas poden ser adquiridas no mesmo IFEVI a un prezo de 5 € para o público xeral. A entrada é gratuíta para menores de 12 anos, maiores de 65, persoas en situación de desemprego e persoas con diversidade funcional.


O Mencía de Costeira, prata na XXVIII Cata HG&T transfronteiriza de viños Ibéricos - Bodegas de Vino Galicia - Viña Costeira\n“Cata HG&T transfronteiriza de viños tintos Ibéricos”\nO pasado 10 de Outubro celebrábase unha nova edición da “Cata HG&T transfronteiriza de viños tintos Ibéricos”, na que se valoraban case 160 referencias do panorama nacional, destacando a gran calidade dos viños catados e da que esta semana coñecemos os seus resultados.\nNese sentido cabe destacar a paulatina ascensión en termos de calidade que veñen experimentando os tintos elaborados con Mencía, continuando coa súa proxección na percepción de consumidor e na valoración das propiedades organoléptcias polos expertos catadores.\nViña Costeira presentaba o seu Mencía na sección da D.O. Valdeorras, alcanzando con 322 puntos unha meritoria medalla de prata dentro da sección de “Viños sen crianza monovarietales 2016”, referendando a alta calidade deste viño que xa se fixo un importante oco a base de esixencia na súa elaboración dentro do espectro de tintos de Valdeorras.\nO Viña Costeira Mencía é un fiel reflexo do “terroir” das ladeiras do Sil e do Bibei, coas súas zonas pizarrosas nas que se elabora este viño elegante e complexo, ben estruturado e con sensacións minerais que evocan as paisaxes nobres de Valdeorras.


O Encontro Internacional de AEDIPE convocou a expertos mundiais en dirección de persoas baixo o lema de “A felicidade no traballo"\nPalexco pechou o mes de xuño cun congreso sobre pneumoloxía que reuniu máis de 3.000 persoas\nA Coruña, 8 de Xullo de 2010.- O Palacio de Congresos e Exposicións da Coruña, PALEXCO, despediu o mes de xuño coa reunión anual da Sociedade Española de Pneumoloxía e Cirurxía Torácica, SEPAR, que convocou a máis de dúas mil médicos, enfermeiros e fisioterapeutas á celebración da súa 43 Congreso, unha reunión de carácter internacional na que se repasaron cuestións neumológicas como a apnea do soño, a asma ou a enfermidade obstructiva crónica a través de relatorios, cursos e talleres que sumaron un total de cento oitenta sesións formativas e divulgativas.\nAdemais dos profesionais inscritos no simposio, para a celebración deste evento mobilizáronse máis de mil persoas, incluídos os representantes das corenta e tres empresas que participaron na exposición comercial, formada por un total de oitenta casetas e dúas mil metros cadrados de superficie.\nTamén no mes de xuño, PALEXCO acolleu o XXX Congreso da Sociedade Española de Medicamento Nuclear e Imaxe Molecular, ao que asistiron uns seiscentos profesionais e un total de dez empresas que conformaron unha exposición comercial de catorce casetas.\nNesta cita anual, a primeira que celebra esta sociedade na Coruña, abordáronse os avances relacionados co equipo de diagnóstico PET/TAC, as novidades vinculadas ao estudo da imaxe molecular e ás radiacións ionizantes, os seus efectos biolóxicos e dosimetría, ademais das consecuencias derivadas da adaptación desta especialidade médica ao novo modelo educativo do espazo europeo.\nA Coruña foi tamén o escenario no que setecentos directivos e autoridades mundiais en recursos humanos déronse cita a mediados do mes pasado para celebrar a 45 edición do Congreso Internacional Felicidade no Traballo. Este evento, organizado pola Asociación Española de Dirección e Desenvolvemento de Persoas (AEDIPE), partiu co obxectivo de consensuar un novo modelo de dirección de persoas.\nAs intervencións de expertos, profesores, representantes institucionais e empresariais estiveron marcadas por cinco grandes eixos temáticos: a felicidade no traballo, o talento, a universalidade, a flexiseguridad, e os resultados en competitividade e sustentabilidade.\nDurante as tres xornadas que durou a cita participaron figuras de prestixio internacional como o Doutor en comportamento organizativo Tal Ben Shahar -profesor da Universidade de Harvard- cuxa relatorio versou sobre os segredos da felicidade para a súa aplicación na vida laboral; Sonja Lyubomirsky -da Universidade de California- que falou do desenvolvemento dunha ciencia da felicidade; ou Kim Cameron -da Universidade de Michigan- que expuxo os resultados das organizacións cun bo nivel de comportamento positivo.\nLuís Vermellas Marcos, profesor de psiquiatría da Universidade de Nova York; Santiago Álvarez de Mon, docente e habitual colaborador en medios de comunicación de carácter económico; e Emilio Durou Pamies, colaborador de institucións como a Fundación Universidade-Empresa da Universidade de Navarra ou a Escola de Negocios Caixanova, tamén participaron neste foro.\nPor outra banda, PALEXCO despide a tempada alta de congresos do primeiro semestre de 2010 coa celebración do Congreso de carácter académico “Entre Imperio e Nacións: Iberoamérica e o Caribe ao redor de 1810”, organizado pola Cátedra Juana de Veiga da Universidade de Santiago de Compostela (USC), e que contará coas achegas de expertos do centro compostelán, así como doutras universidades españolas que estarán na Coruña ata o xoves 8 de xullo.


Benvidos á Residencia Universitaria O Castro\nA Residencia Universitaria O Castro ofréceche cómodos e funcionais estudios, completamente amoblados e equipados con baño privado e cociña, wifi gratuíto, etc. Para sentirte como na casa.\nEstudar en Vigo será, sen dúbida, unha experiencia que non esquecerás nunca. A Residencia Universitaria O Castro é a opción perfecta se buscas aloxamento cerca da túa universidade, co mellor ambiente para estudar e facer novos amigos.\nUn espazo para vivir e estudar ao teu ritmo. Goza da liberdade dunha residencia aberta as 24 horas e durante todo o ano.\nA Residencia Universitaria O Castro está adscrita á Universidade de Vigo e ademais abre as súas portas a toda a comunidade universitaria.\nBenvidos a Vigo\nVigo posúe todas as características necesarias para ser a cidade ideal onde vivir e pasar os teus anos universitarios.\nEspecialmente Vigo pode presumir de ter un entorno natural máxico, cheo de parques forestais, rutas para facer sendeirismo, espazos naturais, infinitas praias e, naturalmente, o Camiño de Santiago. Somérxete no Barrio Histórico de Vigo e goza da súa gastronomía.\nFai do teu tempo de ocio toda unha aventura e goza da ampla oferta de estudos universitarios de Vigo. As súas universidades son todo un referente para estudantes de todo o mundo que veñen desenvolver a súa carreira e pasar os anos máis inesquecibles das súas vidas.\nLocaliza a túa universidade Selecciona universidadeUniversidad de Vigo\nVivirás na maior cidade de Galicia e con máis encanto A Residencia Universitaria O Castro encóntrase exactamente no Campus Universitario Marcosende (UVigo) onde están a E.T.S.E. de minas, E.T.S.E. de telecomunicacións, E.T.S.E. Industrial e as facultades de Ciencias Económicas e Empresariais, Ciencias Xurídicas e do Traballo, Filoloxía e Tradución. Rodeado das mellores universidades para que te despraces comodamente andando ou en autobús.\nCoñece a Residencia Universitaria Siglo XXI


José Blanco demanda cambiar a política económica e social en Europa "porque se non seguiremos pola senda da asfixia social" - PSdeG-PSOE\nInicio Actualidade José Blanco demanda cambiar a política económica e social en Europa "porque se non seguiremos pola senda da asfixia social"\n07.05.2014 32641281A José Blanco, PSdeG, PSOE, Socialistas de Galicia 0\n“Europa foi moito mais áxil para rescatar aos bancos e non condicionou esas axudas para xerar actividade económica aos créditos e as pemes”, censura\nDixo que a creación de emprego debe de estar no corazón da politicas económicas de Europa\nO candidato do PSdeG-PSOE ao Parlamento Europeo José Blanco demandou hoxe “cambiar a política económica e social en Europa”, porque do contrario “seguiremos pola senda da asfixia social e económica con consecuencias moi perxudiciais tanto para as persoas como para as pequenas e medianas empresas”.\nBlanco mantivo esta mañá unha reunión con empresarios da provincia de Lugo para presentar as medidas que impulsará o Partido Socialista no Parlamento Europeo para combater a crise. Dixo que tódolos indicadores apuntan “que nos vindeiros dous anos imos ter unhas taxas de emprego inadmisibles para España e Galicia”, xa que sitúan o desemprego no ano 2015 por enriba da cifra de cando Rajoy asumiu a súa responsabilidade de Goberno.\nNa súa intervención, o candidato socialista demandou unha politica de estimulo “que favoreza o crecemento económico e a creación de emprego”. Sobre o BCE dixo que “Europa foi moito mais áxil para rescatar aos bancos e non condicionou esas axudas para xerar actividade económica aos créditos e as pemes” e demandou fluxo de crédito para os empresarios.\nAnunciou que estas propostas son factibles mediante “impostos progresivos e con capacidade de recadación suficiente, ou cunha reforma fiscal en profundidade que grave de verdade as grandes fortunas”.\nTamén fixo referencia ao transporte ferroviario de mercadorías, sector clave para a comunidade. “Queremos que Galicia poida ser unha porta de entrada de mercadorías a Europa”, xa que logramos inserir nas redes transeuropeas de transporte a Monforte como zona loxística dentro do Corredor Atlántico, zona que é preciso desenvolver.\nO candidato explicou que os socialistas combaterán a desigualdade crecente mediante investimentos e reformas fiscais concretas. Por iso anunciou medidas como “a posta en marcha dun Pacto polo Emprego que inxecte 10.000 millóns de euros no BEI para aumentar a súa capacidade de financiamento, especialmente de pymes e de proxectos de emprego xuvenil”. Sinalou que esta medida é necesaria para que tódolos mozos poidan conseguir un posto de traballo “porque en Galicia xa non lles queda outra perspectiva que emigrar”.\nAsegurou que e a creación de emprego debe de estar no corazón da politicas económicas de Europa.\nCitou un un Plan de investimentos europeo equivalente ao 1% do PIB da Unión, o impulso dunha nova política industrial europea que eleve un 25% o seu peso no PIB e restablecer o fluxo de crédito.\nActualidade, Economía, Europeas 2014\nArtigo anterior\tJosé Blanco: "Esta lexislatura vai a rematar con máis paro, máis débeda e con menos protección para a xente que non ten emprego" Artigo seguinte\tO PSdeG considera a política laboral de Feijóo "suicida para o país"\nJavier Losada acusa á Ministra Pastor e ao Goberno de non crer no Porto Exterior da Coruña e asegura que a súa política son só "palabras e máis palabras"\nSánchez Bugallo advirte que o PP quere "legalizar e ampliar as desfeitas urbanísticas" a través da nova Lei do Solo


Matrioska, arte no mundo rural | Galicia Digital\nMatrioska, arte no mundo rural\nCando iniciei as reportaxes para esta sección de Testemuñas da Memoria cheguei a angustiarme ó notar que a miña vila, o meu entorno, os meus coñecidos chegaría o momento no que se esgotasen e non sabería xa sobre quen máis escribir. Logo, para máis aquel, sempre fun algo cagadiño e non me vía eu furgando por aquí e por alá para atopar personaxes ou temas. Creo que todos os "covardicas" botamos sempre man da palabra escrita (ninguén nos mira ós ollos e non lle temos medo ó non) para cuspir todo o que queremos, todo o que levamos dentro. Polo menos a min a escritura sempre me deu ese "ter cara" para pedir, para solicitar, para rogar. Así é que axiña lancei un SOS polas redes sociais e polos correos electrónicos. Algunha das respostas chegoume ó momento de Madrid: "Teño ó meu fillo Javier que anda por aí, por Ourense, que teñen un espazo, unha asociación composta de estudantes de Belas Artes e que fai intervencións culturais no mundo rural galego". Máis ou menos foi o que me dixo Mercedes, unha amizade madrileña dos anos 80. E os seus desexos foron coma ordes.\nPor medio dela e dos meus correos foi como descubrín a Espacio Matrioska, un grupo de estudantes e amigos da Complutense madrileña que, hai tres anos, querían empezar a "facer cousas". Un deses amigos era de Xinzo de Limia e seica sabía a historia dunha, chamémoslle, devastadora xestión dun alcalde que quixo construír unha Casa Consistorial nos Blancos, pero que, por culpa desa xestión, a tal construción quedou en auga de bacallau. Os compoñentes de Matrioska pensaron que esa era a súa ocasión. Falaron co novo alcalde e este cedeulles o edificio "abandonado". A partir de aquí é onde case se pode dicir que empeza a auténtica historia de Espacio Matrioska.\nPódese comentar perfectamente que, nun principio, foron nove os fundadores de Matrioska e que con estes nove empezou a aventura. Pero durante estes tres anos entran e saen continuamente rapaces que teñen algo que dicir, ou algo que contar, ou algo que facer. A heteroxeneidade dentro do grupo no relacionado ás artes plásticas, gustos e outros mesteres, fixo que fora bastante fácil nun primeiro momento determinar que papel desempeñaría cada un dentro da organización, sen perder nunca a perspectiva horizontal que manteñen e queren manter en todos os aspectos. Formaron unha comunidade e pouco a pouco comprenderon a importancia do contorno. Unha das compoñentes, Laura, cóntame que incluso fixeron unha festa (o 29 de novembro de 2014 e que a consideran como a data de nacemento de Matrioska) para darse a coñecer como asociación de intercambio cultural.\nQuerían ser unha ponte entre o campo e a cidade facilitando a expresión artística e cultural. Comezaron co calendario de actividades. Calendario que se me guío por nomear todas esas actividades, xa me faría falta todo o espazo que queda da reportaxe. De certames de murais a residencias artísticas. De talleres de escultura, debuxo e pintura ata cursos de serigrafía, teatro e deseño gráfico e industrial. De música ó cine. De xogos a traballos agrícolas; coa súa horta e o seu curral.\nCrearon xa un certame de pintura mural con carácter nacional onde se chegaron a pintar cinco medianeiras en Xinzo de Limia, con traballos de artistas de toda España. Organizaron o Festival Reina Loba, quizais, hoxe en día, a súa actividade con máis éxito. Festival no que se mestura a arte, a artesanía, a música, a ecoloxía e a natureza creando un ambiente de comunidade, colectividade e concienciación polo medio e para todos os públicos. Tamén xa chegaron a pintar e decorar unha discoteca en Chaves e varios colexios da comarca da Limia.\nO Espacio Matrioska leva a cabo proxectos de dinamización, produción e xestión cultural creando alternativas ós modelos convencionais. Todo isto nun local duns 600 metros cadrados que acolle diferentes salas. Traballan en técnicas dixitais, como vídeo, foto, deseño e ilustración. Aínda que esas salas adoitan mudar, transformarse cando asoma un novo proxecto; onde había un espazo diáfano e versátil, hai moreas de madeira para construír móbeis, latrinas e ata pezas dun escenario.\nComo se ve, unha ducia de rapaces novos que queren promover a cultura mesturada no medio rural, os proxectos mesturándose no contorno, as actividades para "adultos" mesturadas coas actividades para os máis "pequenos". Rapaces novos, "cualificados e titulados, que actúan desde uns valores que ofrecen unha proposta innovadora, contemporánea e potente dentro da realidade artística actual e acollendo o medio rural como un eixe máis da mesma", Laura dixit.


Filosofía da Ciencia e da Tecnoloxía: A ciencia aplicada ao deporte\nEste blog ten a finalidade de satisfacer a necesidade de que outros estudiantes de niveis educativos equivalentes ou superiores que se ven na necesidade de ampliar os seus coñecementos científicos mediante unha análise reflexiva e filosófica dos mesmos.A pesar de tratar temas relacinados coa filosofía, trataremos outros asuntos relacionados co mundo da tecnoloxía.\nPara que un nadador disminua en centésimos de segundos o tempo necesario para percorrer unha distancia na auga ou un ximnasta realizar o maior número de voltas no aire tras un salto, a aplicación de conceptos como hidrodinámica ou momento angular son case tan importante como estar na mellor condición física.\nA Biomecánica Deportiva é unha ciencia que aplica as leis da Física ao estudo do movemento humano. O seu desarrollo nos últimos anos está íntimamente ligado ao avance tecnolóxico. Unha das ferramentas máis utiles para explicar en detalle o xesto deportivo é a "fotogrametría vídeo". Trátase dun método de captación e tratamento de imaxes dixitais que permite valorar se a execución do movemento se realiza sen errores técnicos e sen patróns de movementos lesivos. Consiste en grabar ao deportista realizando o xesto con marcadores adheridos ao corpo e a partires de imaxes construir unha animación tridimensinal.\nOs deportistas de alto nivel, debido ao gran número de horas que dedican ao entrenamento, son candidatos perfectos para a lesión xa que, no caso de haber asimilado un xesto incorrecto, a repetición cíclica do mesmo en largas xornada supón un gran factor de risco.\nAo modo de exemplo, un remero que ao realizar unha pasada da pala na auga flexina a columna de forma inadecuada, pode sufrir unha hernia discal se as forzas de comprensión exceden a tolerancia do disco vertebral. Un ciclista que leve unha disposición do sillín na bicicleta non acorde coas súas medidas antropoxénicas poden sufrir unha tendinitis rotuliana por excesiva flexión da rodilla. O empeño por transmitir o maior impulso a bola por un golfista pode derivar dunha patoloxía crónica da muñeca por suxeitar o pau dunha forma tal que no impacto coa bola a forza de reacción comprometa aos tendóns flexores.\nEn conclusión, cada modalidade deportiva require do estudo por parte dos especialistas biomecánicos, para evitar lesións que no caso extremo podan incapacitar ao deportista.\nPublicado por Antonio Campos Garrido en 18:12\nAntonio Campos Garrido\nA nova PlayStation 5\nSony ganou un 50,4% menos no seu útimo ano fiscal\nA noite da Filosofía\nA filosofía como influencia directa aos avances ci...\n6 descubrimentos científicos actuais que poderían ...\nSamsung recupera o primeiro posto de mercado de mó...


Así foi a estrea de Galicia Crime na Coruña – Galicia Crime\nComeza a postpro!\nEstrea do capítulo 3 o 30 de xaneiro!\nAsí foi a estrea de Galicia Crime na Coruña\nPublished by Víctor Grande Estévez at diciembre 14, 2016\nCaderno de producción\nO día 14 de decembro de 2016 estreamos os dous primeiros episodios de Galicia Crime nun evento que xuntou a máis dun cento de persoas no Bergin Afterwork. Alí estaba toda a equipa de Galicia Crime, o reparto, os colaboradores, as empresas que botaron unha man, amigos e familia.\nDurante o evento houbo tempo non só para proxectar os capítulos, senon tamén para botar unhas risas coas anécdotas da rodaxe da man dos seus artífices. Polo micrófono pasaron os cinco guionistas, o reparto principal, os secundarios e cameos dos primeiros episodios e un feixe de colaboradores externos.\nDestacamos o momento no que Xoel, o fillo maior de Luis Pousada colleulle o micrófono a Víctor Grande para comentar en alto un par de erros que detectou nun dos capítulos. Deixounos planchados a todos.\nTedes as fotos da estrea neste album de Flickr ou no Facebook de Galicia Crime. Agradecer a Mario Horro as fotos e tamén conseguirnos este local para facer a premiere. Tamén queríamos agradecer a Stampa Gráfica que nos regalou amablemente o photocall que podedes ver e todos os elementos gráficos (carton-pluma, pegatinas…) que podedes ver nos capítulos.\nVíctor Grande Estévez\nPublicamos o capítulo 5 de Galicia Crime!\nCartaz de Galicia Crime!


Manuel Gago: "Os traballos de xente como Fraguas deron lugar a que Galicia tivese unha identidade moderna"\nInicio/Cultura/Manuel Gago: “Os traballos de xente como Fraguas deron lugar a que Galicia tivese unha identidade moderna”\nManuel Gago: “Os traballos de xente como Fraguas deron lugar a que Galicia tivese unha identidade moderna”\nEste xornalista cultural e profesor da USC impartía no Barco o 10 de maio a conferencia “O patrimonio cultural de Galicia: da herdanza de Antonio Fraguas ao futuro”\n“Antón Fraguas dicía que os ríos eran camiños que andan, e o Sil é un camiño moi andadeiro, que transporta moitas cousas”. Manuel Gago, xornalista cultural e profesor da Universidade de Santiago, principaba deste xeito a conferencia que pronunciaba na tarde do 10 de maio na Biblioteca Florencio Delgado Gurriarán do Barco. Nela abordaba a figura do autor homenaxeado nas Letras Galegas deste ano 2019, poñéndoa en relación co patrimonio cultural de Galicia\n“Dende o seu Cotobade natal, Antón Fraguas comezou a construír unha idea da etnografía de Galicia, asumiu que o seu traballo era un traballo de cronista, o dun secundario de luxo”, aseguraba Gago. E incidía en que “para nós Fraguas é importante porque funcionou como unha ponte entre dous mundos: o da Xeración Nós e o das xeracións da democracia, que conformaron a Galicia autonómica. Participou na construción dunha determinada idea de Galicia”.\nGago resaltaba que unha das funcións do patrimonio cultural “é darnos unha identidade, sitúanos nun mundo e vístenos. E os traballos de xente como Fraguas deron lugar a que Galicia tivese unha identidade moderna”. Lembraba ademais, entre outros aspectos, o seu papel como promotor do Museo do Pobo Galego, “un museo etnográfico que se centra no acervo da investigación que fixeron os etnógrafos dese momento”.\nGago era presentado pola concelleira de Cultura do Barco, Margarida Pizcueta, quen ademais falaba da importancia da data das Letras Galegas. Con esta conferencia abríase no Barco a “Semana das Letras”, que incluirá outras actividades como a proxección do filme “Trinta lumes” de Diana Toucedo, con dous pases o 15 de maio no Teatro Lauro Olmo. Xa o 16 de maio Caxade ofrecerá un concerto ás 20:30h. na praza Maior.\nactos Antón antónio biblioteca caxade concelleira cultura Delgado florencio fraguas galegas galego Gurriarán letras museo pobo profesor semana\nComezan a poñer a terceira dose da vacina contra o Covid nas residencias galegas


O Punto Limpo superou as 700 entradas durante o pasado mes de decembro | Concello de Ames\nEsta aqui: Inicio » Actualidade » O Punto Limpo superou as 700 entradas durante o pasado mes de decembro\nO Punto Limpo superou as 700 entradas durante o pasado mes de decembro\nO centro de depósito de residuos do Punto Limpo de Ames, situado no polígono do Milladoiro, rexistrou 724 entradas en decembro. Durante o pasado mes destaca a achega de 4.120 quilogramos de equipos eléctricos e electrónicos, 170 quilogramos de pneumáticos fora de uso (24 unidades) e 164 quilogramos de pinturas. O Punto Limpo, inaugurado en xaneiro de 2007, está situado na rúa das Hedras, no polígono do Milladoiro e abre de luns a venres de 10:00 a 14:00 horas e de 16:00 a 18:00 horas. Os sábados o horario é de 9:00 a 14:00 horas e de 16:00 a 20:00 horas. As persoas que teñan calquera dúbida poden chamar ao teléfono 981 53 66 88.\nO número de veciños e veciñas que fan uso do Punto Limpo para depositar alí os seus residuos segue incrementado, xa que cada vez somos máis conscientes da importancia que ten facer un uso correcto dos residuos que non se poden depositar nos colectores convencionais.\nDesta maneira, durante o pasado mes de decembro a veciñanza amesá entregou 4.120 quilogramos de equipos eléctricos e electrónicos; 100 quilogramos (2 metros cúbicos) de envases baleiros contaminados, 170 quilogramos de pneumáticos fóra de uso (24 unidades), 60 quilogramos de baterías de chumbo (4 unidades), 6 metros cúbicos de roupa, 100 metros cúbicos de voluminosos e 11 quilogramos de pilas (arredor de 470 unidades aproximadamente).\nAdemais, rexistrouse a entrada de 73 unidades de tubos fluorescentes e outras lámpadas, 20 metros cúbicos de escombro, 20 metros cúbicos de plásticos, outros 30 metros cúbicos de metais, 164 quilogramos de pintura, 100 metros cúbicos de madeira, 9 metros cúbicos de papel e 12 unidades de aerosois. Cómpre engadir tamén os aceites, 112 litros de aceite vexetal e 45 litros de aceite de motor.\nO Concello de Ames nos últimos anos puxo en marcha varias campañas de concienciación. Durante o pasado ano 2020 as Concellarías Servizos Básicos e Transición Ecolóxica realizaron a campaña “Non nos merecemos isto”. Trátase dunha campaña de sensibilización para concienciar á veciñanza sobre a importancia de depositar os voluminosos (mobles e aveños) no Punto Limpo. Esta iniciativa sumouse a outras campañas como “Cada cousa no seu sitio!” ou “ASÍ NON. Lévaos ao Punto Limpo #CoidaAmes” postas en marcha no anterior mandato.\nHorarios e teléfono de contacto do Punto Limpo\nEste centro está aberto preto de 40 horas semanais en xornada de mañá e tarde entre luns e o sábado. Así, o Punto Limpo abre de luns a venres de 10:00 a 14:00 horas e de 16:00 a 18:00 horas. Os sábados o horario é de 9:00 a 14:00 horas e de 16:00 a 20:00 horas. As persoas que teñan calquera dúbida poden chamar ao teléfono 981 53 66 88.\nOs voluminosos deben depositarse no Punto Limpo. Outra opción é chamar aos números de teléfono 981 19 12 40 ou 639 10 76 38, para acordar unha data e un lugar, coa finalidade de depositar o voluminoso xunto ao contedor máis próximo, para que posteriormente se realice a recollida de ditos aveños e voluminosos.


O BNG chama aos redondeláns a manifestarse este domingo en Compostela - Radio Redondela 94.9FM\nO BNG chama aos redondeláns a manifestarse este domingo en Compostela\nA manifestación baixo o lema “Galiza tén dereito. En defensa do emprego, do aforro e do País” desenvolverase o domingo 13 na Alameda de Santiago ás doce do mediodía. O BNG de Redondela fretará un autobús que sairá dende a explanada de depuradora na Avenida Mediño ás 10:30 horas para regresar cando remate a protesta. Os interesados poden reservar no teléfono 645175873, o prezo do billete ida e volta é de 5 euros.\nDende o BNG animan aos veciños a participar desta mobilización, co obxectivo de amosar a súa oposición ás políticas que están a desenvolver dende PP e PSOE e que cualifican de “ataque continuado aos sectores productivos galegos, que se ven agravados coa privatización da Caixa”.\nAseguran dende a formación nacionalistas que a situación é especialmente preocupante na nosa comarca onde o “desemprego chega a cotas ata agora inimaxinables superando os catro mil parados e paradas”.\nEstos días a militancia do BNG de Redondela repartíu información sobre as causas que levaron á convocatoria da manifestación. O domingo pasado na feira de Redondela, e este mércores en Chapela, repartíronse panfletos onde se chamaba á cidadanía a mobilizarse posto que os galegos e galegas temos dereito a traballar e producir no noso País.\nPrevAnterioresO Teatrarte retoma a programación coa Nona de teatro do Morcego\nSeguintesPresentación do libro “Alejandro Otero” de Enriqueta Barranco e Fernando GirónNext


Cárceres: sen acceso ao propio expediente para garantir a impunidade dos funcionarios | Esculca\nPROHIBIDO SABER QUE SE DI E QUEN O DI\nCárceres: sen acceso ao propio expediente para garantir a impunidade dos funcionarios\nA Secretaría Xeral de Institucións Penitenciarias aprobou unha instrución que bloque o acceso aos expedientes elaborados polo persoal dos cárceres sobre a conduta das persoas presas.\nA Instrución 13/19, asinada polo Secretario Xeral de Institucións Penitenciarias, Ángel Luís Ortiz, establece o procedemento que regula o acceso das persoas presas ao seu propio expediente, así como as tres causas que permiten vetar ese acceso. Tres causas que se resumen nunha única censura: evitar que a persoa presa poda coñecer os relatos e valoracións que se fan sobre o seu comportamento no cárcere e quen os fai.\nGarantir o anonimato dos funcionarios\nAsí, a consulta do expediente poderá ser vetada “por circunstancias acreditadas de perigo ou que afecten a seguranza dos técnicos que emitiron os relatorios aos que se pede acceso”.\nOs expedientes inclúen relatorios e opinións dos funcionarios de prisións que tratan co recluso, do psicólogo e do traballador social da prisión, así como doutro persoal do centro penal. Esta restrición iría portanto na liña de evitar que, por exemplo, unha persoa presa poida ver que certo funcionario emitiu un informe negativo sobre a súa conduta, ou que opinou de forma negativa sobre a concesión dun beneficio penal.\nEvitar a perda de confianza\nTamén se contempla, como outro motivo para denegar a consulta do expediente, que ese acceso poña en risco “a efectividade do tratamento prisional e/ou interrompa a relación de confianza entre internos e profesionais, como consecuencia do coñecemento que os internos puideren ter dos informes técnicos emitidos respecto deles”.\nNeste caso, o director decidirá se permitir ou non á persoa presa ou á súa defensa consultar o expediente “tendo en conta o manifestado a respecto diso polo profesional no momento da súa emisión”.\nPedir o acceso de forma reiterada ou abusiva\nAdemais, a terceira razón para bloquear a petición dunha persoa presa de consultar o seu expediente é que “pretenda acceder a información dunha forma reiterada ou abusiva”, ou ben “requira documentación que pola súa natureza debe estar en poder do interno”.\nInstitucións Penitenciarias considera repetitivo “o exercicio do dereito de acceso en máis dunha ocasión durante o prazo de seis meses”, tal e como se establece na Lei Orgánica 3/2018, de 5 de decembro, de Protección de Datos Persoais e garantía dos dereitos dixitais.\nUn dereito até agora non regulado\nDesde o sindicato ACAIP aseguran que até agora a decisión de permitir ou non consultar o expediente tomábao cada director de prisión, sen unha norma específica que seguir.\nUn portavoz de Institucións Penitenciarias confirma que até agora non existía unha instrución que regulase este asunto, senón que se articulaba en base a normas superiores que se citan, como regulamentos e directivas europeas sobre protección de datos, leis nacionais sobre regulación prisional así como sobre protección de datos, transparencia e expedientes administrativos, e xurisprudencia de tribunais.\nNeste último caso, cítase como precedente para regular este asunto unha sentenza do Tribunal Europeo de Dereitos Humanos que condenou o Reino de España por non proceder a entregar unha copia do expediente disciplinar a un preso.\nPor iso apróbase esta instrución, que establece como principio xeral “o acceso ao expediente penitenciario”, que haberá de facerse mediante instancia dirixida á Oficina de xestión.\nA instrución tamén contempla que as persoas presas sometidas ao réxime FIES (Ficheiro de Internos de Especial Seguimento), poidan pedir igualmente acceder ao seu ficheiro FIES co mesmo procedemento e coas mesmas excepcións.\n← O proceso de asilo no Reino de España: acollemento humanitario, expulsión burocrática\n“Fale alto agora ou acorde uma manhã com o silêncio de uma nova espécie de tirania”. →